‘વાહે ગુરુ, વાહે ગુરુ’ - ગુરુ નાનકના મુખેથી નીકળેલાં આ અંતિમ શબ્દો હતાં. તેઓ ‘ગુરુ’ શબ્દ પરમકૃપાળુ પરમાત્માને માટે પ્રયોજતા હતા. એટલે ‘વાહે ગુરુ’નો અર્થ થાય છે ‘વાહ પ્રભુ, વાહ પ્રભુ’ તારી કૃપા અપરંપાર છે. આ શબ્દોમાં કેટલી તાકાત ભરેલી પડી છે. એમનાં જીવનની સાધનાના સારરૂપ એ શબ્દો છે. મૃત્યુ સમયે આ રીતે પ્રભુનું નામ સ્મરણ કરવું - મૃત્યુમાં પણ એની કૃપા અને કરુણાનાં દર્શન કરવા એ કંઈ સહેલી વાત નથી, પરંતુ સંતો-મહાત્માઓએ તે કરી બતાવ્યું છે. મૃત્યુને પણ તેમણે પરમસખા માની અહોભાવપૂર્વક આવકાર્યું છે.